ซัมมิทฯลุ้นสิ้นปี ให้กู้เช่าซื้อโต20%
ซัมมิทฯ ครึ่งปีแรกให้กู้เช่าซื้อมอเตอร์ไซค์ 1,800 ล้าน ยังมั่นใจสิ้นปีแตะ 5,000 ล้าน ตามเป้า
22 ก.ค. 2559

ซัมมิทฯ ครึ่งปีแรกให้กู้เช่าซื้อมอเตอร์ไซค์ 1,800 ล้าน ยังมั่นใจสิ้นปีแตะ 5,000 ล้าน ตามเป้า
นายวิชิต พยุหนาวีชัย ประธานเจ้าหน้าที่บริหาร บริษัท ซัมมิท แคปปิตอล ลีสซิ่ง เปิดเผยว่า ยอดสินเชื่อคงค้างครึ่งแรกของปีเพิ่มขึ้น 6.7% เป็นการให้สินเชื่อเช่าซื้อรถจักรยานยนต์ใหม่ 1,800 ล้านบาท ขณะที่รายได้ก่อนหักค่าใช้จ่ายสูงขึ้น 88% และมากกว่าที่คาดไว้ 23% โดยลูกค้าส่วนใหญ่ 50% อยู่ในภาคตะวันออกและภาคอีสาน
อย่างไรก็ตาม คาดว่าสิ้นปีนี้สินเชื่อเช่าซื้อรถยนต์จะเติบโตได้ 20% ตามเป้าที่ตั้งไว้ คิดเป็นยอดปล่อยสินเชื่อ5,000 ล้านบาท เนื่องจากเศรษฐกิจครึ่งปีหลังจะปรับตัวดีขึ้นเล็กน้อย โดยมีการท่องเที่ยวและการลงทุนภาครัฐเป็นแรงขับเคลื่อนสำคัญ ทำให้มีโอกาสที่ตลาดรถจักรยานยนต์ปีนี้จะขยายตัวได้ 3% ตามที่คาดไว้
สำหรับหนี้ที่ไม่ก่อให้เกิดรายได้ (เอ็นพีแอล) ปัจจุบันอยู่ที่ 1.08% ดีกว่าเป้าที่จะควบคุมไม่ให้เกิน 1.2% ของสินเชื่อรวม โดยมีการคัดกรองการปล่อยสินเชื่อแก่ลูกค้าที่มีคุณภาพดีด้วยเทคโนโลยีที่ทันสมัย และระบบการตรวจสอบกลุ่มลูกค้าที่มีแนวโน้มว่าจะทุจริต